Pascua Fiestapaq soqta punchawllaña faltachkaptinmi Jesus rirqa Lazaropa yachasqan Betania llaqtachaman.
Paytam Jesus kawsarichirqa wañusqamantaña.
Jesuspaq convidota ruraptinkum Marta servirqa,
Lazaroñataqmi mesapi tiyachkarqa Jesuswan.
Mariañataqmi apamurqa sinchi precioyoq miski asnaq yaqa huk botella aceiteta.
Chayqa rurasqa karqa nardo sutiyoq sachamantam,
chaywanmi Jesuspa chakinman untaykurqa hinaspam chukchanwan chakichirqa.
Chaymi wasi huntata miskillataña asnarirqa.
Discipulonkunamanta traicionaqnin kaq Judas Iscariotem nirqa:
—Huk wata jornalpa chanin kay miski asnaq aceitetaqa rantikuruchwanchiki karqa,
hinaspachiki chay qollqetaqa wakchakunaman qoykuchwan karqa —nispa.
Judasqa nirqa chaynataqa manam wakchakunata kuyaspachu aswanqa suwa kaspanmi,
paymi qollqeta waqaycharqa,
chaymi payqa horqokuq qollqe waqaychasqanmanta.
Chaymi Jesus nirqa:
—Ama harkakuychu,
kaytaqa waqaycharqa pampakunay punchawpaqmi.
Wakchakunaqa qamkunawanmi haykapkamapas kanqa,
ñoqam ichaqa mana tukuy tiempochu qamkunawan kasaq.
Lazarota wañurachiy munasqankumanta
Achkaq judiokunam yacharurqaku Betaniapi Jesus kasqanta hinaspam rirqaku Jesustawan wañusqanmanta kawsarimuq Lazarota qawamunankupaq.
Lazarota rikuramuspankum achkaq judiokuna jefenkumanta karunchakururqaku hinaspam iñirqaku Jesusman.
Chaymi sacerdotekunapa jefenkunañataq rimanakurqaku Lazarotawanña wañurachinankupaq.